"นาดาล" จบสถิติไร้พ่าย เจอ "ธีม" หวดร่วงศึกโรมฯ
เผยแพร่: 20 พ.ค. 2560 00:32 โดย: MGR Online
ผลงานความร้อนแรงบนคอร์ตดินของ ราฟาเอล นาดาล ยอดนักเทนนิสมือ 4 โลกจากสเปน ถูกหยุดนิ่งไว้ที่ 17 แมตช์ติดต่อกันเท่านั้น เมื่อเจ้าตัวถูก โดมินิค ธีม นักหวดรุ่นน้องจาก ออสเตรีย เขี่ยตกรอบ 8 คนสุดท้าย ศึก อิตาเลียน โอเพน ที่กรุงโรม ประเทศอิตาลี เมื่อคืนวันที่ 19 พฤษภาคม ที่ผ่านมา
ศึกหวด อิตาเลียน โอเพน รอบ 8 คนสุดท้าย แมตช์ที่น่าสนใจช่วงบ่าย ราฟาเอล นาดาล ผู้แข็งแกร่งหยิบแชมป์คอร์ตดินมา 3 รายการติด และกำชัยชนะบนสังเวียนถนัดมาแบบไม่แพ้ใคร เผชิญหน้า โดมินิค ธีม มือ 7 ของโลกชาวออสเตรียน แต่กลายเป็นว่าคู่ต่อสู้จาก ออสเตรีย ทำผลงานสร้างปัญหาให้ "เอล มาทาดอร์" ทั้งแมตช์
แมตช์นี้ ธีม เล่นได้อย่างน่าประทับใจ โดยเฉพาะการยิงวินเนอร์ส่งให้ตัวเองแซงขึ้นนำในเซตสอง ก่อนในที่สุดก็ปิดบัญชีเอาชนะไปได้ 2-0 เซต 6-4, 6-3 โดยถือเป็นชัยชนะครั้งที่สองเหนือ นาดาล ต่อจากรอบรองชนะเลิศ อาร์เจนตินา โอเพน ปีที่แล้ว ส่วนคู่ต่อสู้รอบถัดไปลุ้นเจอ โนวัค ยอโควิช หรือ ฮวน มาร์ติน เดล ปอโตร ซึ่งยังไม่เคยชนะได้ทั้งคู่
ด้าน นาดาล วัย 30 ปี จบเส้นทางการลุ้นแชมป์คอร์ตดินรายการที่ 4 ติดต่อกันไว้เพียงเท่านี้ หลังแสดงผลงานหยิบชัยที่ มอนติ คาร์โล, บาร์เซโลนา และ มาดริด มาก่อนหน้า ก่อนเตรียมตัวขั้นสุดท้ายเพื่อสู้ศึก แกรนด์ สแลม อันดับ 2 ของปี เฟรนช์ โอเพน ที่ ฝรั่งเศส วันที่ 28 พฤษภาคม นี้
"นาดาล" จ่อล้างตา "เฟด" ทะลุรอบ 3 อินเดียน เวลล์ส
“เฟด” ไม่หวั่นร่วมสาย “นาดาล-โนเล” ลุยอินเดียนเวลส์
"โนเล" ชำระแค้น ลิ่ว 8 คนเม็กซิกาโนฯ "นาดาล" เก็บชัยครบโหล
"โนเล" เช็กบิล 1 ชั่วโมงครึ่ง "บูชาร์ด" จอดรอบแรกหวดเม็กซิกัน
“ยอโควิช” ตกรอบ 2 ออสซี!! เจอ “อิสโตมิน” ขยี้ 5 เซต